Maroela Motors-padtoets: Styl, kwaliteit en ritgehalte in die Renault Kadjar | Maroela Media
Renault Kadjar (Foto: Renault)
Maroela Motors toetsbestuur die Renault Kadjar 81kW 1.5 dCi EDC
Dit is weer tyd vir die SAGMJ Motor van die jaar-kompetisie. Die Renault Kadjar is een van die finaliste, en na ŉ week met die Kadjar kan ek maklik sien hoekom.
Die diesel outo Kadjar het by ons kantoor opgedaag in die mooiste rooi. Hoe sê hulle? Hoe rooier hoe mooier? Ek sê ook altyd, rooi motors is vinniger – al staan hulle stil. Die Kadjar is glad nie ŉ lelike eendjie nie. Mooi lyne, ŉ mooi kleur en lekker groot tekkies laat die Renault doelgerig lyk.
Die binneruim is ook waar hierdie Renault regtig ŉ mens se asem begin wegslaan. ŉ Enorme panoramiese dak is bitter mooi in die vroeë oggend of aand – maar nie so slim as die Pretoria-son die kwik by 37 stoot nie. Dan word die weelderige swart leerbanke so effe warm! Die banke raak ook warm as jou eggenoot gedurig die sitplekverwarmers aansit! Die bestuurdersitplek stel elektries nes jy hom wil hê. Die paneelbord is netjies uitgelê en die inligting-instrumenthuisies gee vir mens al die inligting wat jy benodig. Selfs ŉ groeiende boompie as mens mooi ekonomies ry. Daar is navigasie, spoedbeheer, Bluetooth, kontroles op die stuurwiel vir elke stelsel wat jy sou wil beheer en dan kan die Kadjar homself nog parkeer ook! Ek het die funksie probeer – maar kon dit nie mooi baas raak nie. Ek is seker die slim manne by die handelaar sal mens touwys kan maak.
Die 81kW viersilinder dieselmasjien in die Kadjar is Renault se topverkoper dieselenjin. Glad nie vir verkeerslig-tot-verkeerslig-resies nie, maar hy sluk liggies aan die brandstof. Die enjin is lekker glad en lewer sy krag eweredig deur die toerestrek. Gekoppel aan die 1.5 diesel-oondjie is Renault se nuwe 6-gang EDC (Efficient Dual Clutch) dubbelkoppelaar-ratkas. Die ratkas wissel glad deur die ratte en hou die toere laag vir daai ontwykende brandstofverbruik. Soos alle dubbelkoppelaars, is dit moontlik om die ratkas wel uit te vang as jy hard probeer – dan kan hy in verkeer bietjie deurmekaar raak – maar hy is by verre een van die beter voorbeelde waarmee ons nou onlangs te doen gehad het.
Die Kadjar met sy indrukwekkende 200 mm grondvryhoogte en ruim proporsies verseker ŉ volkome swerwer. Die 1.5 outo is nie met allewielaandrywing toegerus nie, so erge pogings in die bos gaan nie gebeur nie – en die 19”-sierwiele gaan nie van slegte paaie hou nie, maar op die oop pad is die Kadjar uiters gemaklik. Daar is oorgenoeg krag om só vinnig te ry dat mens in die tronk sou beland, en indien jy wil, kan hy indrukwekkend ekonomies wees.
R414 900 is ŉ stewige bedrag geld. Maar, hierdie styl, kwaliteit en ritgehalte is nie maklik bekombaar teen daai prys nie. Dan praat ons nie eers van al die tegno-toerusting nie. Navigasie is standaard, asook die leer en die panoramiese dak. My enigste klagte is dat die 19”-wiele met laeprofielbande die ritgehalte belemmer op slegte paaie. Ek sou ŉ kleiner wiel met ŉ groter profiel band verkies – maar dit sou nie so mooi lyk nie. Ek hou van Franse motors, ek het al vyf besit. Ek is tans nog op nommer vier en vyf. Verleng die diensplan en waarborg en wees versigtig vir inruilwaardes. Ek dink hy staan ŉ goeie kans in die SAGMJ Motor van die jaar-kompetisie.
96kW TCe Expression 96kW/205Nm 5.7ℓ/100 km R364 900
96kW TCe Dynamique 96kW/205Nm 5.7ℓ/100 km R389 900
81kW dCi Dynamique 81kW/260Nm 4.6ℓ/100 km R394 900
96kW TCe Dynamique EDC 96kW/205Nm 5.5ℓ/100 km R399 900
81kW dCi Dynamique EDC 81kW/260Nm 4.7ℓ/100 km R414 900
96kW dCi Dynamique 4WD 96kW/320Nm 5.4ℓ/100 km R454 900
Die Kadjar-reeks word gedek deur ŉ 5 jaar/150 000 km-waarborg en 5 jaar/90 000 km-diensplan. Diensintervalle is 15 000 km.
In die prysklas is daar ŉ magdom keuses. Min sal by die Renault kom wat standaardtoerusting betref. Nie een van die mededingers sal egter by die Rav4 kan hou wat herverkoopwaarde betref nie.
Nissan Qashqai 1.6dCi Acenta Outo 96kW/ 320Nm 4.9ℓ/100km 6 jaar/150 000 km-waarborg
3 jaar/90 000 km-diensplan R448 900
MINI Cooper Countryman Outo 140kW/ 240Nm 7.5ℓ/100km 2 jaar/onbeperkte km-waarborg
3 jaar-instandhoudingsplan R413 043
Kia Sould 1.6D Smart Outo 100kW/ 300Nm 5.4ℓ/100km 5 jaar/onbeperkte km-waarborg
4 jaar/90 000 km-diensplan R418 995
Toyota Rav4 2.2 D-4D AWD GX 110kW/ 340Nm 5.6ℓ/100km 5 jaar/onbeperkte km-waarborg
4 jaar/90 000 km-diensplan R459 900
Hou net in gedagte dat daar nie so ding soos ñ onderhoudsplan vir Renault is nie, dis ñ die diensplan en waarborg. Bietjie hier en bietjie daar altyd uit jou sak.